Liviu Dragnea a fost audiat la Tribunalul București în dosarul în care Valeriu Zgonea este acuzat de corupție

15.25. Audierea s-a încheiat, Liviu Dragnea a fost scos din sală. Instanța a stabilit următorul termen pe 10 octombrie.

14.40: Liviu Dragnea este flancat de patru jandarmi

14.12 Procesul a început, Liviu Dragnea a intrat în sală.

12.11 Accesul jurnaliștilor în sală a fost interzis. Judecătorul Zgondea Gheorghe Tudorel a explicat că ședința este secretă dată fiind calitatea publică a martorior din dosar. Procurorul s-a opus, avocații lui Zgonea au fost de acord. A fost citat și fostul premier Victor Ponta, însă acesta nu este prezent în sală.

Fostul președinte al PSD, Liviu Dragnea, a fost scos în cursul dimineții din penitenciarul Rahova și adus sub escortă la Tribunalul București, unde a ajuns în jurul orei 12. Dragnea urmează să fie audiat în calitate de martor în dosarul în care fostul președinte al Camerei Deputaților, Valeriu Zgonea este acuzat de corupție.

Judecătorul a decis ca ședința de judecată să fie secretă.

Potrivit rechizitoriului întocmit de procurori, în perioada iulie 2012 – aprilie 2013, când îndeplinea funcţia de preşedinte al Camerei Deputaţilor şi totodată vicepreşedinte al unei formaţiuni politice, Zgonea a acceptat promisiunea făcută de inculpatul Dumitru Dobrică, consilier judeţean, privind primirea de foloase necuvenite pentru sine, în schimbul influenţei pe care a lăsat să se creadă că o are asupra unor funcţionari publici şi a promis că-i va determina să numească într-o importantă funcţie publică o rudă a acestuia.

Ulterior, arată procurorii, Zgonea a primit de la Dumitru Dobrică foloase necuvenite în sumă totală de 62.143 lei, reprezentând contravaloarea unor servicii de turism şi cheltuieli legate de construirea unei case de vacanţă în judeţul Covasna.

”La data de 22 aprilie 2013, ca urmare a demersurilor făcute de Zgonea Valeriu – Ştefan, persoana respectivă a fost numită în funcţia de preşedinte al Centrului Naţional de Management pentru Societatea Informaţională din cadrul Ministerului pentru Societatea Informaţională, deşi nu avea pregătire de specialitate în domeniu. Ulterior, tot ca urmare a demersurilor făcute de Zgonea Valeriu – Ştefan, persoana respectivă şi-a păstrat funcţia la nivelul administraţiei publice centrale, fiind numită, la data de 23 ianuarie 2014, în funcţia de subsecretar de stat în cadrul Ministerului Comunicaţiilor şi Societăţii Informaţionale”, precizează procurorii anticorupţie.

DNA menţionează că, în aceeaşi cauză, Dumitru Dobrică, consilier judeţean în cadrul Consiliului Judeţean Buzău în perioada iunie 2004 – decembrie 2013 şi administrator/acţionar al unei societăţi comerciale, a încheiat un acord de recunoaştere a vinovăţiei.

Foto: Inquam Photos / Liviu FLorin Albei